ธอส.ขอคลังรื้อเกณฑ์บ้านหลังแรกดอก0%
ธอส.รอหารือคลังรื้อเกณฑ์ให้กู้บ้านหลังแรกไม่เกิน 1 ล้านบาท หลังคนไม่สนใจร่วม
28 ก.พ. 2555

ธอส.รอหารือคลังรื้อเกณฑ์ให้กู้บ้านหลังแรกไม่เกิน 1 ล้านบาท หลังคนไม่สนใจร่วม
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในเดือน มี.ค.นี้ ธนาคารจะหารือกระทรวงการคลัง เพื่อขอให้พิจารณาปรับเงื่อนไขโครงการปล่อยกู้บ้านหลังแรกราคาไม่เกิน 1 ล้านบาท อัตราดอกเบี้ย 0% นาน 3 ปี เพราะตั้งแต่เริ่มโครงการในเดือน ต.ค. 2554 จนถึงปัจจุบัน ปรากฏว่าได้รับอนุมัติสินเชื่อเพียง 2,000 ล้านบาท จากวงเงินปล่อยกู้ที่จัดเตรียมไว้ 2 หมื่นล้านบาท 
สาเหตุหลักมาจาก 2 ปัจจัย คือ ภาวะตลาดที่อยู่อาศัยยังไม่ฟื้นหลังน้ำท่วม เนื่องจากคนยังลังเลเรื่องการซื้อบ้าน ประกอบกับมีข้อจำกัดในเรื่องราคาบ้านไม่เกิน 1 ล้านบาท ซึ่งต่ำเกินไปและส่วนใหญ่อยู่ในทำเลถูกน้ำท่วม
นายวรวิทย์ กล่าวว่า การนำส่งเงินค่าธรรมเนียม 0.47% ของฐานเงินฝากรวมกับตั๋วแลกเงิน (บี/อี) ซึ่งคิดเป็นเงิน 2,700 ล้านบาทนั้น จะไม่กระทบต่อฐานะของธนาคาร เพราะจะตัดมาจากผลกำไรที่ต้องนำส่งกระทรวงการคลัง ซึ่งปีนี้คาดว่าจะมีกำไร 7,000 ล้านบาท 
สำหรับผลการดำเนินงานปี 2554 ธนาคารมีผลกำไรสุทธิ 6,987 ล้านบาท เพิ่มขึ้น 9.96% มีหนี้ที่ไม่ก่อให้เกิดรายได้ 4.77 หมื่นล้านบาท คิดเป็น 7.12% ของยอดสินเชื่อรวมลดลง 2,398 ล้านบาท 
นายวรวิทย์ กล่าวว่า กลยุทธ์การดำเนินงานในปีนี้ ธนาคารจะมุ่งเน้นขยายฐานตลาดสินเชื่อไปยังกลุ่มลูกค้าหลากหลาย โดยเฉพาะกลุ่มผู้มีรายได้น้อยเพื่อสร้างความพึงพอใจสูงสุด และเชื่อว่าความนิยมซื้อคอนโดมิเนียมเพิ่มขึ้น โดยมีห้องชุดสร้างเสร็จรวม 3.4 หมื่นหน่วย